ફેફરબર્ગ વેજર્સ્કા સ્ટ્રીટ પહોંચ્યો ત્યાં સુધીમાં રાત પડી ગઈ હતી. પોજોર્ઝ ચોકમાં કેદીઓની છેલ્લી ટૂકડીને એકઠી કરી લેવામાં આવી હતી. ડૉ. એચ અને તેમની પત્ની, ધમાલ કરી રહેલા પોલિશ દારૂડિયાઓની ટોળકીની સાથે અને તેમની ઓથે પૂર્વ દિશામાં આગળ વધી રહ્યા હતા. બચી ગયેલા રહેવાસીઓને શોધવા માટે નીકળતા પહેલાં આરામ ફરમાવી રહેલી જર્મન કમાન્ડૉની ટૂકડીઓ ધુમ્રપાનનો આનંદ લઈ રહી હતી. બરાબર એ જ સમયે, બે ઘોડા જોડેલી એક બગી પોલીસ સ્ટેશનના દરવાજે આવીને ઊભી રહી. બગીની અંદર મૂકેલાં કપડાં અને કાગળોનાં ખોખાં વચ્ચે યહૂદી પોલીસના માણસોએ વલ્કન કુટુંબને સંતાડીને દીધું. સાઇમક સ્પાઇરા અને તેના સાથીદારો અત્યારે ક્યાંય નજરે ચડતા ન હતા. તેઓ તો શેરીઓમાં ક્યાંક પોતાની ફરજ બજાવતાં, લશ્કરી અધિકારીઓ સાથે કોફી પીતાં-પીતાં, જર્મન વ્યવસ્થાતંત્ર સાથે ગોઠવાઈ ગયેલા પોતાના સંબંધોની ઉજવણી કરી રહ્યા હતા.